จุดพลุฉลอง! SGF คืนสังเวียนวันแรก Pre Open ทะลุ 0.70 บ.
จุดพลุฉลอง! SGF คืนสังเวียนวันแรก Pre Open ทะลุ 0.70 บ. จำนวนหุ้นที่มีการซื้อขายก่อนเปิดตลาดประมาณ 197.78 ล้านหุ้น ด้านฝั่งซื้อ (Bid) ประมาณ 42.31 ล้านหุ้น ส่วนฝั่งขาย (Offer) ประมาณ 76.79 ล้านหุ้น โดยมีบล.กสิกรไทย เป็นที่ปรึกษาการเงิน
1 ก.พ. 2560

ผู้สื่อข่าวรายงานว่า บริษัท สยามเจเนอรัลแฟคตอริ่ง จำกัด (มหาชน) หรือ SGF มีราคาก่อนเปิดตลาด (Pre Open) 5 นาที อยู่ที่ 0.70 บาท จำนวนหุ้นที่มีการซื้อขายก่อนเปิดตลาดประมาณ 197.78 ล้านหุ้น ด้านฝั่งซื้อ (Bid) ประมาณ 42.31 ล้านหุ้น ส่วนฝั่งขาย (Offer) ประมาณ 76.79 ล้านหุ้น
โดยตลาดหลักทรัพย์แห่งประเทศไทย (ตลท.) อนุมัติให้หลักทรัพย์ SGF กลับเข้าซื้อขายในตลาดหลักทรัพย์เอ็ม เอ ไอ (mai) ในกลุ่มอุตสาหกรรมธุรกิจการเงิน โดยจะกลับเข้ามาซื้อขายตั้งแต่วันที่ 1 ก.พ.60 เนื่องจากบริษัทได้ปฏิบัติตามข้อกำหนดของการพ้นเหตุเพิกถอนหลักทรัพย์ของตลาดหลักทรัพย์ฯแล้ว พร้อมทั้งให้ปลดเครื่องหมาย SP และ NC หลังจากได้ขึ้นเครื่องหมาย NC ตั้งแต่วันที่ 18 มิ.ย.50 และขึ้นเครื่องหมาย SP ห้ามซื้อขายหลักทรัพย์ SGF ตั้งแต่วันที่ 17 ส.ค.50 โดยการกลับเข้ามาซื้อขายวันแรกจะไม่มีกำหนดราคาสูงสุดและต่ำสุด
ขณะที่ราคาซื้อขายหลักทรัพย์ของ SGF ครั้งสุดท้ายเมื่อวันที่ 16 ส.ค.50 ที่ราคา 0.26 บาท/หุ้น
อนึ่ง SGF เป็นผู้ประกอบธุรกิจให้บริการสินเชื่อระยะสั้นในรูปแบบเงินให้กู้ยืม และสินเชื่อแฟคเตอริ่ง โดยในช่วง 9 เดือนแรกของปี 59 มีกำไรสุทธิ 45.80 ล้านบาท เพิ่มขึ้นจากช่วงเดียวกันของปีก่อนจำนวน 31.37 ล้านบาท เนื่องจากมีการขยายสินเชื่อเพิ่มขึ้น ณ สิ้นก.ย.59 บริษัทมีส่วนของผู้ถือหุ้น 1.45 พันล้านบาท